詠古十六首  其二
作者：華鎮
朝代：宋

paragraphs: 穆王有天下，王綱正齊肅。
玉帛來萬邦，明堂覆重屋。
珠金嚴器皿，龍章粲華服。
玉戚副朱干，英莖薦清曲。
窈窕備嬪御，芳顔美如玉。
文章窮制作，采色已繁縟。
晚與化人遊，清都暫經目。
夢回顧人世，愴恨情不足。
九重深且嚴，視若窘羈束。
腐朽視玉石，膻惡生膏沐。
倏起駕八駿，凌飛厲黄鵠。
遠尋西王母，高宴崑山麓。
歸來九廟荒，日暮歌黄竹。